# 

**กรมการแพทย์ ยกทีมแพทย์เฉพาะทางให้บริการประชาชนในพื้นที่ห่างไกล**

**ณ โรงพยาบาลยี่งอเฉลิมพระเกียรติ 80 พรรษา อำเภอยี่งอ จังหวัดนราธิวาส**

**นายแพทย์ทวีศิลป์ วิษณุโยธิน อธิบดีกรมการแพทย์** กล่าวว่า กรมการแพทย์ร่วมกับมูลนิธิเทพรัตนเวชชานุกูล และหน่วยงานในพื้นที่จังหวัดนราธิวาสจัดงานมหกรรมสุขภาพกรมการแพทย์ จังหวัดนราธิวาส ณ โรงพยาบาลยี่งอเฉลิมพระเกียรติ ๘๐ พรรษา ประจำปีงบประมาณ 2568 ภายใต้ศูนย์ประสานงานหน่วยแพทย์อาสามูลนิธิเทพรัตนเวชชานุกูล ส่วนกลาง (กรมการแพทย์) ในวันที่ 19-20 กุมภาพันธ์ 2568 โดยได้รับเกียรติจากพลอากาศเอกชลิต พุกผาสุข องคมนตรี เป็นประธานเปิดงาน และมีว่าที่ร้อยตรีตระกูล โทธรรมผู้ว่าราชการจังหวัดนราธิวาส นายแพทย์อภิชาต วชิรพันธ์ผู้ตรวจราชการกระทรวงสาธารณสุข เขตสุขภาพที่ 12 นายแพทย์ถนัด อาวารุลหักนายแพทย์สาธารณสุขจังหวัดนราธิวาส ร่วมพิธี

ตามนโยบายกระทรวงสาธารณสุข ที่ให้ความสำคัญต่อการพัฒนางานสาธารณสุขตามแนวพระราชดำริและโครงการเฉลิมพระเกียรติ เพื่อเทิดพระเกียรติพระบรมวงศานุวงศ์ทุกพระองค์ เพื่อให้เกิดประโยชน์สูงสุดต่อประชาชน กรมการแพทย์ ได้จัดตั้งศูนย์ประสานงานหน่วยแพทย์อาสามูลนิธิเทพรัตนเวชชานุกูล ส่วนกลาง (กรมการแพทย์) ขึ้นในปี 2563 เพื่อประสานงานร่วมกับมูลนิธิเทพรัตนเวชชานุกูล หน่วยงานภายในกรมการแพทย์ และหน่วยงานอื่นๆ ที่เกี่ยวข้อง มุ่งขับเคลื่อนการดำเนินกิจกรรมสนับสนุนด้านวิชาการและบริการในโรงพยาบาลชุมชนเฉลิมพระเกียรติ มีวัตถุประสงค์เพื่อพาหมอไปหาคนไข้ การรักษาแบบไร้รอยต่อ และการพัฒนาโรงพยาบาลชุมชนเฉลิมพระเกียรติ สู่ความยั่งยืน พร้อมทั้งเป็นการสนับสนุนกิจกรรมการตรวจเยี่ยมโรงพยาบาลชุมชนเฉลิมพระเกียรติประจำปีขององคมนตรีซึ่งผลการดำเนินงานระหว่างปี 2563-2567 พบว่า โรงพยาบาลชุมชนเฉลิมพระเกียรติทุกแห่งได้รับการสนับสนุนด้านวิชาการและบริการ ผ่านการจัดกิจกรรม ได้แก่ (1) การจัดงานมหกรรมสุขภาพด้านการแพทย์เฉพาะทาง จำนวน 12 ครั้ง มีประชาชนเข้ารับบริการจำนวนทั้งสิ้น 4,576 ราย บุคลากรได้รับการพัฒนาศักยภาพ 1,575 ราย (2) การให้บริการ Tele-consult ในสาขานำร่องโรคผิวหนังและพัฒนาการเด็ก จำนวน 48 ราย และ (3) การจัดอบรมพัฒนาศักยภาพบุคลกรในหลักสูตรต่างๆ เช่น หลักสูตรการฝึกอบรมเพื่อประกาศนียบัตรวิชาชีพเวชกรรมด้านเวชศาสตร์ครอบครัวการเสพติด และหลักสูตรเพิ่มพูนทักษะการดูแลเด็กที่มีปัญหาพัฒนาการแบบบูรณาการ เป็นต้น โดยนำความเชี่ยวชาญเฉพาะทางของกรมการแพทย์ทั้ง 15 สาขาบริการ สู่การสนับสนุน การพัฒนาวิชาการในรูปแบบการ Training การถ่ายทอดองค์ความรู้ Model Development การสร้างนวัตกรรม การสนับสนุน การจัดบริการทางการแพทย์ในรูปแบบการตรวจคัดกรองและดูแลรักษาผู้ป่วย การรับ-ส่งต่อ ระบบ Tele-consult และ Telemedicine เพื่อให้ประชาชนสามารถเข้าถึงบริการที่เสมอภาคเท่าเทียมตามปัญหาและบริบทแต่ละพื้นที่

ทั้งนี้ กรมการแพทย์ได้จัดการให้บริการตรวจสุขภาพด้านต่างๆ แก่ประชาชนในมหกรรมสุขภาพกรมการแพทย์ จังหวัดนราธิวาส ระหว่างวันที่ 16 – 20 กุมภาพันธ์ 2568 ได้แก่ 1) การจัดหน่วยบริการทางการแพทย์เฉพาะทาง มีผู้เข้ารับบริการจำนวนทั้งสิ้น 717 คน ในสาขาบริการต่างๆ ดังนี้ การตรวจคัดกรองมะเร็งลำไส้ด้วยการส่องกล้อง Colonoscope จำนวน 200 คน การตรวจคัดกรองมะเร็งเต้านม โดยรถ Mobile Mammogram จำนวน 30 คน การตรวจวินิจฉัยโรคหลอดเลือดสมอง โดยรถ Mobile Stroke Unit และ การตรวจหลอดเลือดแดงใหญ่ที่คอด้วยคลื่นเสียงความถี่สูง จำนวน 30 คน การตรวจคัดกรองและประเมินพัฒนาการเด็ก จำนวน 25 คน บริการทำฟันเทียม จำนวน 32 คน การตรวจโรคทางตา โดยรถ Mobile Fundus Camera จำนวน 100 คน การตรวจโรคผิวหนังและตรวจคัดกรองมะเร็งผิวหนัง จำนวน 150 คน การจัดทำและซ่อมแซมแขน-ขาเทียม โดยรถกายอุปกรณ์เคลื่อนที่ จำนวน 50 คน การคัดกรองความเสี่ยงพลัดตกหกล้มและตรวจความหนาแน่นของกระดูก จำนวน 230 คน เพื่อส่งเสริมให้ประชาชนได้รับการบริการด้านสาธารณสุขที่ได้มาตรฐานและมีสุขภาพที่ดี

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#มหกรรมสุขภาพกรมการแพทย์ #กรมการแพทย์ #โรงพยาบาลยี่งอเฉลิมพระเกียรติ80พรรษา

-ขอขอบคุณ-

20 กุมภาพันธ์ 2568